Side 2 Leder Heimemisjonen desember 2019:

Tittel: **“See you in the sky”-vi møtes i sky**

I skrivende stund er vi alt kommet flere dager inn i desember og adventstid. På forskjellig vis begynner vi å forberede oss til å feire nok en julehøytid. Alt lenge før desember kommer har butikkene pyntet for å lokke oss til å starte julehandelen tidligere og tidligere. I alle tradisjoner og mas som etter hvert følger med denne høytiden, blir det vel mye for de fleste av oss.

Ved ettertanke var gjerne den første jul vi leser om i bibelen ikke SÅ forskjellig som vi kan tenke. Der var nok ikke noe fokus på kjøp av gaver,pynting, baking av kaker , julebord og julekonserter. Der var rimeligvis allikevel en grad av stress. Keiser Augustus hadde utlyst innskriving av alle i manntall.

Det betydde en reisevirksomhet som en sjelden og aldri opplevde i Israel på den tiden.
“Alle for til sin by for å la seg innskrive”, også Maria og Josef, reiste fra Nasareth til Betlehem. En slik reise måtte planlegges, klær pakkes og mat tas med for deler av turen.

Jul handler og i dag om å reise. Der er ingen gang gjennom året at vi reiser så mye som rundt julehøytiden. Slik er mange i selskap med opplevelsen Maria og Josef hadde den første jul.
På en av mine reiser fra Vigra med fly for en tid tilbake oppdaget jeg en stor reklameplakat med teksten: See you in the sky”( vi møtes i skyen), en reklame for det vi i dag kjenner som skybaserte løsninger.

Denne julen, som alle, utenom den første jul, finner vi ikke Jesus i stall og krybbe i Betlehem. Det er flott å minnes at det var slik Gud tok bolig iblant oss, ble menneske, men du møter han ikke der denne julen.

Advent betyr “Herrens komme”, og gjennom hans ord har vi løfter om at han som kom som barnet i krybben skal komme tilbake. Og like sikkert som det “skjedde etter skriftene”, at han ble født i Betlehem, like sikkert er det “etter skriftene”, at han kommer igjen. Da kommer han ikke for å ta bolig blant oss på jord, da kommer han for å hente sine hjem til de boliger han lager til sine i den himmelske verden. Ut fra de sannheter skulle vi bruke både advent og juletid å minnes han som kom, men enda mer frimodig proklamere:”Herren kommer!”

Det er vårt kall, ja vår plikt å gjøre vår samtid kjent med den sannhet!

Er der noen som frimodig kan hilse hverandre, både i adventstid og eller, med ordene:”See you in the sky”, er det Guds folk.

God jul til dere alle!
See you in the sky!